ICHI อัพไซด์เกือบ 30% สูงสุดในกลุ่มเครื่องดื่มไตรมาส 2 ดีต่อเนื่อง พร้อมรับรู้รายได้จากไบเล่
บล.เอเซีย พลัสระบุว่า แคมเปญ “อิชิตันรหัสรวยเปรี้ยง” ได้รับการตอบรับดีเยี่ยม หนุนกำไรไตรมาส 1/58 เติบโตโดดเด่นตามคาด 56% และจะดีขึ้นอีกในไตรมาส 2/58 จากการรับรู้รายได้สินค้าใหม่ และสายการผลิตใหม่จะช่วยลดสัดส่วน OEM ขณะที่ราคามี Upside สูง 27% จึงแนะนำซื้อ
15 พ.ค. 2558

บล.เอเซีย พลัส ระบุในบทวิเคราะห์ (15 พ.ค.) ว่าบริษัท อิชิตัน กรุ๊ป จำกัด (มหาชน) หรือ ICHI แจ้งผลการดำเนินงานไตรมาส 1/58 มีกำไรสุทธิเท่ากับ 316 ล้านบาท เพิ่มขึ้น 56% จากช่วงเดียวกันในปีก่อนตามฝ่ายวิจัยคาด ขณะที่แนวโน้มยอดขายไตรมาส 2/58 คาดเติบโตโดดเด่นต่อเนื่องจากไตรมาสแรก และทำจุดสูงสุดของปี โดยมีแรงหนุนจากแคมเปญและโปรโมชั่นส่งเสริมการขายที่ได้รับการตอบรับดีมาก
ประกอบกับการรับรู้รายได้จากสินค้าใหม่อย่าง ไบเล่ จะเข้ามาเต็มไตรมาส สอดคล้องกับกำลังการผลิตส่วนเพิ่ม 200 ล้านขวด/ปี ซึ่งจะแล้วเสร็จและเริ่มผลิตได้ในไตรมาส 2/58 และทำให้กำลังการผลิตรวมของบริษัทเพิ่มเป็น 1,200 ล้านขวด/ปี คาดส่งผลให้ ICHI สามารถลดสัดส่วนการว่าจ้างผู้ผลิตภายนอก (OEM) ลงเหลือไม่เกิน 2% จาก 9% ในปีก่อน อีกทั้งอาจสามารถรับจ้างผลิตเองได้ในช่วงครึ่งปีหลังของปี 2558
โดยรวมคาด Gross Margin เพิ่มเป็น 34.5% จาก 34% ในปี 2557 ทั้งนี้ฝ่ายวิจัยยังคงประมาณการเดิม คาดกำไรปกติปี 2558 เท่ากับ 1,337 ล้านบาท เพิ่มขึ้น 11.4% จากปีก่อน ขณะที่การบุกตลาดอินโดนีเซียจะเริ่มด้วยการส่งออกสินค้าไปอินโดนีเซียในเดือน มิ.ย. นี้ ก่อน OEM ท้องถิ่นที่ว่าจ้างผลิตสินค้าจะเริ่มผลิตได้ในเดือน ก.ค. อย่างไรก็ตามคาดว่า ICHI จะต้องรับรู้ส่วนแบ่งขาดทุนจากบริษัทย่อยประมาณ 100 ล้านบาทในปีนี้ เนื่องจากเป็นช่วงแรกของการทำตลาดและกระจายสินค้า ก่อนถึงจุดคุ้มทุนในปี 2560 (ได้รวมไว้ในประมาณการแล้ว)
ฝ่ายวิจัยประเมินมูลค่าพื้นฐานได้ Fair Value ปี 2558 เท่ากับ 27 บาท มี Upside 28% สูงสุดในกลุ่มเครื่องดื่ม และคาด Div Yield 2.3% ต่อปี จึงให้คำแนะนำซื้อ